b'\n_START_ARTICLE_\nSeleeni\n_START_SECTION_\nSeleenin allotroopit\n_START_PARAGRAPH_\nVapaana alkuaineena esiintyess\xc3\xa4\xc3\xa4n seleenill\xc3\xa4 on useita allotrooppisia muotoja. Se voi esiinty\xc3\xa4 monokliinisin\xc3\xa4 kitein\xc3\xa4, jotka muodostuvat Se\xe2\x82\x88 -molekyylein\xc3\xa4, amorfisena punaisena jauheena tai lasimaisena mustana seleenin\xc3\xa4._NEWLINE_Seleenin ketjurakenteinen allotrooppi on metallinen ja sit\xc3\xa4 kutsutaan my\xc3\xb6s harmaaksi seleeniksi. Kuumennettaessa kaikki muut muodot muuttuvat metalliseksi harmaaksi seleeniksi. Seleenin harmaa metallinen muoto johtaa s\xc3\xa4hk\xc3\xb6\xc3\xa4 paremmin valoisassa kuin pime\xc3\xa4ss\xc3\xa4. Seleeni\xc3\xa4 voidaan siis k\xc3\xa4ytt\xc3\xa4\xc3\xa4 valonhavainnointidiodeissa, esimerkiksi kopiokoneissa sek\xc3\xa4 aurinko- ja valokennoissa.\n_START_SECTION_\nSeleeni ihmisen ravitsemuksessa\n_START_PARAGRAPH_\nSeleeni on ihmiselle ja el\xc3\xa4imille v\xc3\xa4ltt\xc3\xa4m\xc3\xa4t\xc3\xb6n hivenaine, mutta tarvittavat m\xc3\xa4\xc3\xa4r\xc3\xa4t ovat eritt\xc3\xa4in pieni\xc3\xa4._NEWLINE_Suomalaisten seleenin saannista hivenaineena ravinnossa syntyi taannoin vilkasta keskustelua, kun ilmeni ett\xc3\xa4 Suomen maaper\xc3\xa4ss\xc3\xa4 sit\xc3\xa4 on v\xc3\xa4h\xc3\xa4n ja sit\xc3\xa4 my\xc3\xb6ten sen saanti on liian v\xc3\xa4h\xc3\xa4ist\xc3\xa4. Maa- ja mets\xc3\xa4talousministeri\xc3\xb6n p\xc3\xa4\xc3\xa4t\xc3\xb6ksell\xc3\xa4 lannoitteisiin ruvettiin lis\xc3\xa4\xc3\xa4m\xc3\xa4\xc3\xa4n seleeni\xc3\xa4. Ainakin Kemiran Y-lannoitteissa on natriumselenaattia, joka pid\xc3\xa4ttyy maahan heikosti mutta jonka kasvit saavat helposti k\xc3\xa4ytt\xc3\xb6\xc3\xb6ns\xc3\xa4._NEWLINE_Suomalaisten veren seleenipitoisuus on edelleen Kansanterveyslaitoksen seurannassa, ja lannoitteiden pitoisuuksia s\xc3\xa4\xc3\xa4dell\xc3\xa4\xc3\xa4n seurannan tulosten mukaan. Tarvittava m\xc3\xa4\xc3\xa4r\xc3\xa4 seleeni\xc3\xa4 tulee nykyisin viljasta, lihasta ja juustosta. Liian suuri vuorokausiannostus aiheuttaa myrkytyksen, jonka oireita ovat v\xc3\xa4symys, pahoinvointi, hiusten l\xc3\xa4ht\xc3\xb6, kynsivaurioita, iho-oireet, hampaiden irtoaminen ja hermostomuutokset. Hengityksess\xc3\xa4 on valkosipulimainen ominaishaju.\n_START_SECTION_\nSeleenin tarve ja saanti\n_START_PARAGRAPH_\nValtion ravitsemusneuvottelukunnan suositusten mukaan seleeni\xc3\xa4 tulisi saada 4\xc2\xa0\xc2\xb5g/vrk ravinnosta energiana saatua megajoulea kohti eli aikuisilla naisilla noin 50\xc2\xa0\xc2\xb5g/vrk ja miehill\xc3\xa4 60\xc2\xa0\xc2\xb5g/vrk. Erityisryhmill\xc3\xa4 kuten raskaana olevilla ja imett\xc3\xa4vill\xc3\xa4 naisilla tarve on hieman suurempi (60\xc2\xa0\xc2\xb5g/vrk). Lapsilla suositus vaihtelee i\xc3\xa4n mukaan._NEWLINE_Suurimmaksi hyv\xc3\xa4ksytt\xc3\xa4v\xc3\xa4ksi p\xc3\xa4iv\xc3\xa4saanniksi on m\xc3\xa4\xc3\xa4ritelty aikuiselle 300\xc2\xa0\xc2\xb5g/vrk. Suomalaiset saavat seleeni\xc3\xa4 keskim\xc3\xa4\xc3\xa4rin: naiset 54\xc2\xa0\xc2\xb5g/vrk (8,2\xc2\xa0mg/MJ/vrk) ja miehet 73\xc2\xa0\xc2\xb5g/vrk (8,1\xc2\xa0mg/MJ/vrk). Suosituksiin verrattuna keskim\xc3\xa4\xc3\xa4r\xc3\xa4inen suomalainen saa seleeni\xc3\xa4 riitt\xc3\xa4v\xc3\xa4n runsaasti. Suomalaisten seleeni on per\xc3\xa4isin lihasta, maidosta ja viljavalmisteista._NEWLINE_Ruoka-aineista selv\xc3\xa4sti eniten seleeni\xc3\xa4 sis\xc3\xa4lt\xc3\xa4\xc3\xa4 parap\xc3\xa4hkin\xc3\xa4, per\xc3\xa4ti 1 917 \xc2\xb5g / 100 g. Yksi 3 gramman painoinen p\xc3\xa4hkin\xc3\xa4 sis\xc3\xa4lt\xc3\xa4\xc3\xa4 seleeni\xc3\xa4 noin 58\xc2\xa0\xc2\xb5g. Turvallisen saannin raja 300\xc2\xa0\xc2\xb5g/vrk saavutetaan jo viidell\xc3\xa4 p\xc3\xa4hkin\xc3\xa4ll\xc3\xa4.\n_START_SECTION_\nSeleeni el\xc3\xa4inten ravitsemuksessa\n_START_PARAGRAPH_\nEritt\xc3\xa4in nopeasti kasvavat, lihaa tuottavat el\xc3\xa4imet voivat sairastua seleeninpuutteessa er\xc3\xa4\xc3\xa4nlaiseen lihasrappeutumaan. Varsinkin pitkiin selk\xc3\xa4lihaksiin ja takajalkojen lihaksiin syntyy kudosrepe\xc3\xa4mi\xc3\xa4. Mik\xc3\xa4li el\xc3\xa4in p\xc3\xa4\xc3\xa4see jalkeille ja saadaan hoidettua, lihaksiin voi j\xc3\xa4\xc3\xa4d\xc3\xa4 arpeutumia. Vakavasti sairastuneet naudat ja siat joudutaan lopettamaan. Seleeni\xc3\xa4 on lis\xc3\xa4tty jo vuosia teollisiin rehuihin ja lannoitteisiin ja seleeninpuutossairaudet eiv\xc3\xa4t en\xc3\xa4\xc3\xa4 ole yht\xc3\xa4 yleisi\xc3\xa4 kuin 1980\xe2\x80\x931990 -luvuilla.'